YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (neljäs jaosto)

12 päivänä marraskuuta 1998

Asia T-294/97

Manuel Tomás Carrasco Benítez

vastaan

Euroopan yhteisöjen komissio

”Henkilöstö — Vakinaistamista koskeva sisäinen kilpailu, joka on rajattu vain ura-alueen A väliaikaisiin virkamiehiin — Palkkaluokkaan B 5 kuuluvan virkamiehen osallistuminen kilpailuun — Kilpailuilmoituksen lainvastaisuus”

Täydellinen teksti ranskan kielellä II-1819

Ailie:

Kanne, jossa vaaditaan kumottavaksi kilpailun COM/T/A/97 valintalautakunnan päätös, jolla kantajalta evättiin mahdollisuus osallistua kokeisiin kilpailussa, joka järjestettiin apulaishallintovirkamiehiä, hallintovirkamiehiä ja johtavia hallintovirkamiehiä koskevan varallaololuettelon laatimiseksi.

Lopputulos:

Kumoaminen.

Tuomion lyhennelmä

Kantaja on palkkaluokan B 5 virkamies, ja hän jätti hakemuksensa kokeisiin perustuneeseen sisäiseen kilpailuun COM/T/A/97, joka koski palveluksessa olleita tilapäisiä toimihenkilöitä ja joka järjestettiin varallaololuettelon laatimiseksi sellaisista hallintovirkamiehistä ja johtavista hallintovirkamiehistä, joiden ura-alueen A vastaavat palkkaluokat olivat 8, 7, 6, 5 ja 4. Kilpailu oli avoin niille hakijoille, jotka osoittivat täyttävänsä seuraavat edellytykset:

a) hakijan on 30.9.1996 oltava komission väliaikainen toimihenkilö palkkaluokassa A 8, A 7, A 6, A 5 tai A 4 ja

b) hakijalla on viimeistään 30.9.1996 oltava kertyneenä vähintään kolmen vuoden keskeytymätön työskentelyjakso Euroopan yhteisöjen palveluksessa väliaikaisena toimihenkilönä.

Kantaja sai 14.4.1997 päivätystä kirjeestä tiedon valintalautakunnan päätöksestä, jolla häntä ei hyväksytty kirjallisiin kokeisiin sen vuoksi, että hän ei 30.9.1996 työskennellyt väliaikaisena toimihenkilönä.

Kantaja teki 15.7.1997 tästä päätöksestä valituksen, joka hylättiin 14.11.1997.

Pääasia

Samat pohdinnat, joiden perusteella yhteisöjen tuomioistuimet ovat katsoneet, että väliaikaisilla toimihenkilöillä on lähtökohtaisesti oikeus osallistua toimielimensä sisäisiin kilpailuihin, pätevät myös virkamiesten osallistumiseen. Euroopan yhteisöjen virkamiehiin sovellettavien henkilöstösääntöjen (jäljempänä henkilöstösäännöt) 4 artiklan toisessa kohdassa säädetään, että avoimena olevista viroista on ilmoitettava kyseisen toimielimen ”henkilöstölle”, eikä henkilöstösääntöjen 29 artiklan 1 kohdan b alakohdassa, jossa viitataan ”toimielimen sisäisiin” kilpailuihin, tehdä eroa henkilöstön eri ura-alueiden välillä. Toisaalta kirjeessä käytetty ilmaisu ”toimielimen sisäinen kilpailu” koskee kaikkia toimielimen palveluksessa olevia henkilöitä siitä riippumatta, millaisella sopimuksella he työskentelevät, ja tämän tulkinnan vahvistaa henkilöstösääntöjen 27 artiklassa palvelukseenottomenettelylle vahvistettu tarkoitus, joka on varmistaa se, että toimielimen virkamieskilpailuun osallistuvat ovat mahdollisimman päteviä, tehokkaita ja ehdottoman luotettavia, mikä edellyttää, että virkamiehet otetaan palvelukseen mahdollisimman laajasta joukosta (35-39 kohta).

Viittaukset:asia 16/64, Rauch v. komissio, 31.3.1965(Kok. 1965, s. 179); asia T-56/89, Bataille ym. v. parlamentti, 8.11.1990 (Kok. 1990, s. II-597, 48 kohta) ja yhdistetyt asiat T-40/97ja T-55/96, de Kerros ja Kohn Berge v. komissio, 6.3.1997 (Kok. H. 1997, s. II-135, 40 ja 41 kohta).

Tietyn toimielimen palveluksessa olevien virkamiesten on lähtökohtaisesti voitava osallistua sen sisäiseen kilpailuun, eikä osallistumisoikeuden rajaaminen tällaisessa kilpailussa ainoastaan tämän toimielimen palveluksessa oleviin väliaikaisiin toimihenkilöihin ole yhteensopiva henkilöstösääntöjen edellä mainittujen säännösten kanssa (40 kohta).

On kuitenkin tutkittava, antaako se laaja harkintavalta, joka henkilöstösäännöissä toimielimelle annetaan kilpailujen järjestämiseen, mahdollisuuden sulkea virkamiehet pois riidanalaisesta kilpailusta. Toimielimellä näet on tätä harkintavaltaa, kun se henkilöstösääntöjen 29 artiklan ja 4 artiklan mukaisesti päättää täyttää avoinna olevia virkoja sisäisen kilpailun avulla. Tätä harkintavaltaa on samalla tavalla kilpailuissa, joissa laaditaan varallaololuettelo palvelukseen mahdollisesti otettavista henkilöistä (41 kohta).

Viittaukset: em. asia Bataille ym. v. parlamentti, 42 kohta; asia T-60/92, Noonan v. komissio, 28.3.1996 (Kok. 1996, s. II-215, 43 kohta) ja em. asia de Kerros ja Kohn-Bergé v. komissio, 39 kohta.

Tätä harkintavaltaa käytetään muun muassa, kun nimittävä viranomainen henkilöstösääntöjen liitteessä III olevan 1 artiklan mukaisesti laatii kilpailuilmoituksen ja vahvistaa tässä säännöksessä määrätyt yksityiskohdat, kuten kilpailuun osallistumisen edellytykset (42 kohta).

Viittaukset: em. asia de Kerros ja Kohn-Bergé v. komissio, 39 kohta.

Tätä harkintavaltaa on käytettävä ja erityisesti osallistumisedellytykset on vahvistettava henkilöstösääntöjen 27 artiklan ensimmäisen kohdan ja 29 artiklan 1 kohdan pakottavien vaatimusten mukaisesti. Tämän harkintavallan mahdollistamat valinnat on aina tehtävä niiden vaatimusten mukaisesti, jotka liittyvät täytettävään virkaan ja laajemmin ottaen yksikön etuun (43 kohta).

Viittaukset: em. asia Noonan v. komissio, 43 kohta ja em. asia de Kerros ja Kohn-Bergé v. komissio, 40 ja 42 kohta.

Tältä osin yksikön etu ei voi olla peruste, jonka nojalla toimielin rajaa niin sanotussa vakinaistamiskilpailussa osallistumisoikeuden vain ura-alueen A tilapäisiin virkamiehiin sen vuoksi, että heidän mahdollisuuksiaan tulla vakinaistetuiksi ei haluta kaventaa, ja sen vuoksi, että he luultavimmin täyttävät kyseisten tehtävien hoidon asettamat vaatimukset. Yksikön etua ei näet pidä sekoittaa siihen tietyllä ura-alueella olevan henkilöstön etuun, josta toimielin on etukäteen määrännyt, että se voi osallistua kilpailuun. Jokaisen palvelukseenottomenettelyn on päätyttävä niiden virkamiesten nimittämiseen, jotka ovat mahdollisimman päteviä, tehokkaita ja ehdottoman luotettavia; näin ollen mahdollinen halu pitää palveluksessa ne henkilöt, jotka ovat osoittaneet soveltuvansa hoitamaan täytettäviä virkoja, ei voi olla käypä peruste virkamiesten sulkemiseen pois kilpailusta, sillä mikään ei viittaa siihen, että he eivät olisi yhtä päteviä tai jopa pätevämpiä kuin kyseiset väliaikaiset toimihenkilöt.

Ratkaisu:

Sisäisen kilpailun COM/T/A/97 valintalautakunnan 14.4.1997 ja 12.5.1997 tekemät päätökset, joilla kieltäydyttiin hyväksymästä Manuel Tomás Carrasco Benítez tässä kilpailussa järjestettyihin kokeisiin, kumotaan.